Mango-aanstelling: BBC sê verskillende 'standaarde vir swart en wit' | Maroela Media
Mango-aanstelling: BBC sê verskillende 'standaarde vir swart en wit'
Nico Bezuidenhout. (Foto: Karen Sandison/ANA)
Die Black Business Council (BBC) wil dringend met die raad van die Suid-Afrikaanse Lugdiens (SAL) en die minister van openbare ondernemings, Pravin Gordhan, vergader oor die aanstelling van Nico Bezuidenhout as uitvoerende hoof van die laekostelugredery Mango.
Mango is deel van die SAL-groep.
SAL het Dinsdag aangekondig dat hy Bezuidenhout aangestel het in 'n poging om die beleërde staatslugdiens se herstelplan te versnel.
Bezuidenhout begin op 1 Oktober in die pos. Hy het gister aangekondig dat hy bedank as uitvoerende hoof van die pan-Afrika-lugdiens Fastjet, ná drie jaar aan die stuur van sake.
Bezuidenhout was die uitvoerende hoof toe Mango destyds op die been gebring is, en het die redery nagenoeg 10 jaar lank gelei voordat hy in 2016 bedank het.
In 2014 is Bezuidenhout in omstredenheid gedompel toe SAL sy kwalifikasies in die jaarverslae van 2011 en 2012 opgeblaas het. In die verslae is aangevoer dat Bezuidenhout 'n BCom-kwalifikasie in vervoerekonomie en nywerheidsielkunde, asook 'n MBA-graad het, terwyl hy dit inderwaarheid nié het nie.
In daardie stadium het die lugredery gesê Bezuidenhout het nie 'n wanvoorstelling van sy kwalifikasies aan die raad gedoen nie en dat die akademiese kwalifikasies in sy CV feitelik korrek was. Die fout is op die redigeerproses gepak wat verkeerdelik aangedui het dat hy sy grade voltooi het.
Sandile Zungu, president van die BBC, het gesê die organisasie is egter bitter ontsteld oor die aanstelling weens die wanvoorstelling van sy kwalifikasies tydens sy vorige termyn by Mango.
"Bezuidenhout se aanstelling word betreur en laat dit lyk of daar twee standaarde in Suid-Afrika is: een vir wit mense, wat sommer so toegelaat word om hulle duidelike of stilswyende aandadigheid in die vervalsing of wanvoorstelling van akademiese kwalifikasies weg te verduidelik, en 'n ander standaard vir swart mense, wat summier gestenig en lewenslank vir 'n soortgelyke oortreding gekruisig sal word," het Zungu gesê.
"Die aanstelling laat vrae ontstaan oor of Bezuidenhout se heraanstelling regverdig is. Dit lyk of die advertensie [vir die pos] opgestel is om hom spesifiek te pas. Vir dié belangrike pos was die vereistes klaarblyklik net matriek en ervaring in die lugvaartbedryf."
In 'n verklaring het die voorsitter van SAL, JB Magwaza, gesê hulle verwelkom Bezuidenhout terug in die SAL-groep en dat sy aanstelling die implementering van die groep se omkeerstrategie gaan verder voer.
Mango Suid-Afrikaanse Lugdiens
Nederlandse politikus vra ingryping by SA se plaasveiligheid
Optrede kom teen implementering van nuwe kragtariewe
Ek hoop die BBC sien die ironie in hulle eie naam! Miskien moet hulle eerder 'n dringende onderhoud vra met die mense regte kommissie oor hulle rassistiese naam
Suur druiwe en die uiterste vorm van rassisme. Kan net swartes bestuurders wees en word? Oppas vir die duikslag. Swart mense is nie vrygeskeld van die aantrekkingskrag van die aarde nie.
Natuurlik sal daar beswaar gemaak word deur hulle want hierdie man sal net 'n aanwins vir die bedryf wees. Hoeveel van ons ministers het enige noemenswaardige kwalifikasies waarop hulle kan roem? Dis tyd dat almal 'n kopskuif maak en mense aanstel wat opgewasse is vir die werk en nie net hulle onbekwame maatjies in poste aanstel net vir die vet salarisse nie. Dan sal dinge in ons mooi land weer reg kom.
Wit is 'n vloek woord in die land ….soos pap
Wanneer ek daagliks sulke uitlatings lees, wonder ek by myself of ek by my volle positiewe is, want dis menslik onmoontlik om sin te maak van die absolute twak wat die 77%-ers kwytraak. Kyk wat het Dudu en trawante met die SAL in geheel aangevang (om een voorbeeld te noem), so is dit Zungu se verwagting dat daardie kaliber aanhoudend aangestel word? Is dit die maatstaf van regdenkendes?